Source: https://www.riigiteataja.ee/akt/83221
Timestamp: 2020-08-05 11:00:21+00:00
Document Index: 4286263

Matched Legal Cases: ['§ 1', '§ 2', '§ 3', '§ 4', '§ 5', '§ 6', '§ 7', '§ 8', '§ 9', '§ 10', '§ 11', '§ 12', '§ 13', '§ 14', '§ 15']

Viidumäe Looduskaitseala Administratsiooni põhimäärus – Riigi Teataja
Viidumäe Looduskaitseala Administratsiooni põhimäärus
RTL 2000, 93, 1441
Vastu võetud 15.08.2000 nr 52
Määrus kehtestatakse «Vabariigi Valitsuse seaduse» (RT I 1995, 94, 1628; 1996, 49, 953; 88, 1560; 1997, 29, 447; 40, 622; 52, 833; 73, 1200; 81, 1361 ja 1362; 87, 1468; 1998, 28, 356; 36/37, 552; 40, 614; 107, 1762; 111, 1833; 1999, 10, 155; 16, 271 ja 274; 27, 391; 29, 398 ja 401; 58, 608; 95, 843 ja 845; 2000, 49, 302; 51, 319 ja 320; 54, 352; 58, 378) paragrahvi 43 lõike 5 alusel ning tulenevalt «Kaitstavate loodusobjektide seaduse» (RT I 1994, 46, 773; 1998, 36/37, 555; 1999, 54, 583; 95, 843) paragrahvi 6 lõikest 2.
§ 1. Viidumäe Looduskaitseala Administratsioon (edaspidi Administratsioon, lühendatult Viidumäe LKA) on Keskkonnaministeeriumi hallatav riigiasutus, mis on asutatud Keskkonnaministeeriumi 14. jaanuari 1991. a määrusega nr 5 «Riiklike looduskaitsealade formeerimise kohta juriidilisteks isikuteks».
§ 2. Administratsioonil on oma eelarve, pangaarve, väikese riigivapi kujutise ja oma nimega pitsat.
§ 3. Administratsiooni kulud kaetakse riigieelarvest Keskkonnaministeeriumi kaudu. Administratsiooni eelarve kinnitab keskkonnaminister.
§ 4. Administratsioon asub Saare maakonnas Lümanda vallas. Administratsiooni postiaadress on Viidu küla, Lümanda vald, 93822 Saare maakond.
ADMINISTRATSIOONI TEGEVUSVALDKOND JA ÜLESANDED
§ 5. Administratsioon on Vabariigi Valitsuse määratud kaitstavate loodusobjektide valitseja ning teostab täidesaatvat riigivõimu seaduses sätestatud ulatuses ja korras.
§ 6. Administratsioon kaitstava loodusobjekti valitsejana:
1) teostab järelevalvet seaduses sätestatud ulatuses ja korras;
2) korraldab kaitse-eeskirjaga sätestatud ja kaitsekorralduskavaga kavandatud tegevust;
3) osaleb oma tegevuspiirkonnas planeeringute ja arengukavade koostamises ning rakendamises;
4) kooskõlastab kaitse-eeskirjas sätestatud juhtudel ja korras kaitsealal kavandatava tegevuse;
5) koostab ja väljastab kaitsekohustuse teatisi ja muid seadusest tulenevaid dokumente;
6) korraldab ja teostab kaitstava loodusobjekti tutvustamist ning propageerib loodushoidlikku mõtteviisi;
7) osaleb kaitse-eeskirja ja muude seadusest tulenevate loodusobjektide kaitseks vajalike õigusaktide eelnõude koostamises;
8) teostab ja koordineerib loodusuuringuid ja loodusseiret;
9) korraldab looduskaitsealaseid hooldustöid;
10) organiseerib loodusobjekti tähistamist looduses;
11) täidab muid talle õigusaktidega pandud ülesandeid.
ADMINISTRATSIOONI JUHTIMINE
§ 7. Administratsiooni juhib direktor, kellega sõlmib, muudab ja lõpetab töölepingu keskkonnaminister Keskkonnaministeeriumi kantsleri ettepanekul.
§ 8. Administratsiooni direktor:
1) juhib administratsiooni tööd;
2) korraldab administratsiooni pädevusse antud ülesannete täitmist ning vastutab nende täitmise eest, andes sellest aru keskkonnaministrile;
3) esindab administratsiooni ja annab volitusi administratsiooni esindamiseks;
4) koostab administratsiooni aastaeelarve eelnõu, tagab administratsioonile eraldatud eelarvevahendite ökonoomse ja sihipärase kasutamise;
5) käsutab administratsiooni valduses olevat riigivara ja rahalisi vahendeid seaduses sätestatud ulatuses ja korras;
6) sõlmib, muudab ja lõpetab administratsiooni töötajatega töölepingud, kohaldab neile ergutusi ja määrab distsiplinaarkaristusi, saadab neid töölähetusse;
7) kinnitab administratsiooni sisekorraeeskirja, raamatupidamise sise-eeskirja ja töötajate ametijuhendid;
8) täidab muid seadusega, seaduse alusel antud õigusaktiga või keskkonnaministri antud ülesandeid.
§ 9. Direktori äraolekul asendab teda direktori määratud administratsiooni töötaja.
§ 10. Direktor annab välja käskkirju tööalastes küsimustes.
§ 11. Administratsioon on aruandekohustuslik keskkonnaministri ees.
ADMINISTRATSIOONI SÜMBOLID
§ 12. Administratsioonil on sõõrikujuline 35-mm läbimõõduga pitsat, mille keskel on väikese riigivapi kujutis. Pitsatil võidakse kasutada Administratsiooni lühendnimetust.
VARA JA ARUANDLUS
§ 13. Administratsiooni valduses oleva riigivara valdamine, kasutamine ja käsutamine toimub «Riigivaraseadusega», selle alusel antud Vabariigi Valitsuse määrustega ning keskkonnaministri poolt määratud korras.
§ 14. Administratsioon peab raamatupidamisarvestust ning esitab aruandeid seaduse alusel kehtestatud korras.
§ 15. Administratsiooni korraldab ümber või tema tegevuse lõpetab keskkonnaminister.